a)

Į bendrąją poziciją įrašyti pakeitimai gali būti suskirstyti į šias grupes: (toliau pakeitimai yra nurodyti jų įrašymo į bendrąją poziciją tvarka) 19 pakeitimų pritarta (beveik) pažodžiui: 3, 7, 11, 12, 14, 16, 28, 30, 32, 35, 39, 93, 50, 51, 52, 57, 59, 60, 75. 24 pakeitimams pritarta iš dalies arba iš esmės. Konstatuojamosios dalys 2 pakeitimas: Išaiškinta, kad šioje direktyvoje nustatyti būtiniausi reikalavimai taikomi tik kasybos pramonės atliekoms, kurios yra atliekos pagal Pagrindų direktyvoje dėl atliekų pateiktą apibrėžimą. 5 pakeitimas: Šis pakeitimas įrašytas šiek tiek pakeistas, kad būtų užtikrintas nuoseklumas. 86 pakeitimas: Šiam pakeitimui pritarta iš esmės (taip pat žr. 98 pakeitimą). Be to, valstybės narės turėtų turėti teisę sušvelninti tam tikrus nepavojingoms neinertinėms atliekoms taikomus reikalavimus arba jų atsisakyti. Be to, Taryba mano, kad durpių kasybos, apdorojimo bei saugojimo metu susidarančioms atliekoms irgi turėtų būti taikomas tik ribotas reikalavimų skaičius 6 pakeitimas: žr. 71–72 pakeitimus. Straipsniai 13 pakeitimas: Šio pakeitimo esmė atspindėta 8 konstatuojamojoje dalyje. 98 pakeitimas: Europos Parlamentas pasiūlė apriboti nepavojingoms inertinėms atliekoms, neužterštam gruntui ir nepavojingoms paieškos ir žvalgymo metu susidarančioms atliekoms taikomų reikalavimų skaičių. Taryba pritarė šiam pakeitimui ir išaiškino, kad A kategorijos atliekų įrenginiams bet kuriuo atveju turėtų būti taikomos visos šios direktyvos nuostatos. Be to, Taryba mano, kad atliekoms, susidarančioms išgaunant, apdorojant bei saugant durpes, irgi turėtų būti taikomas tik ribotas reikalavimų skaičius. Taryba taip pat numatė galimybę valstybėms narėms sumažinti tam tikrus nepavojingoms neinertinėms atliekoms taikomus reikalavimus arba juos atšaukti, išskyrus atvejus, kai tos atliekos kaupiamos A kategorijos atliekų įrenginyje. 17 pakeitimas: Procesų, taikomų iš naudingųjų iškasenų išgauti naudinguosius komponentus (mineralus), sąrašas papildytas „terminiu“ procesu. 21 pakeitimas: Europos Parlamentas pasiūlė atliekų įrenginiui nenustatyti atliekų saugojimo laikotarpio. Taryba sutiko taikyti šį siūlymą visiems A kategorijos atliekų įrenginiams ir pavojingų atliekų įrenginiams, apibūdintiems atliekų tvarkymo plane, o mažiau pavojingų atliekų kategorijoms numatė proporcingesnį jo taikymą. 25 pakeitimas: Šalia apdorojimo, utilizavimo ir šalinimo įrašytas kasybos atliekų sumažinimas iki minimumo. 27 pakeitimas: Šio pakeitimo pirmajai daliai pritarta pažodžiui. 29 pakeitimas: Šiam pakeitimui pritarta iš esmės; smulkus aprašymas išbrauktas, nes manoma, kad jis per daug konkretus. 31 pakeitimas: Šiam pakeitimui pritarta šiek tiek pakeitus jo formuluotę. 36 pakeitimas: Šio pakeitimo tikslas buvo papildyti direktyvą reikalavimu, kad į stambių avarijų prevencijos politiką, kurią sukurti privaloma pagal 6 straipsnio 3 dalį, būtų įtraukta saugos ataskaita ir vidaus avarinis planas. Bendrojoje pozicijoje į 5 straipsnio 3 dalies a punktą įtraukiamas reikalavimas parengti saugos ataskaitą ir vidaus avarinį planą kartu su stambių avarijų planu, kurie turi būti įtraukti į A kategorijos atliekų įrenginiams skirtą dokumentą, pateikiamą kartu su atliekų tvarkymo planu. 37 pakeitimas: Šio pakeitimo esmė atspindėta 7 straipsnio 4 dalyje, kurioje išdėstytos visos aplinkybės, kuriomis peržiūrimos ir tam tikrais atvejais atnaujinamos leidimo sąlygos. 44 pakeitimas: Tarp priemonių, kurių turėtų imtis veiklos vykdytojas, talpindamas kasybos atliekas rekultivavimo ir konstrukcijos sutvirtinimo tikslais atgal į iškastas ertmes, įrašyta grunto taršos prevencija. 47 pakeitimas: Pritarta prašymui reguliariai stebėti ir tikrinti atliekų įrenginį. 63 pakeitimas: Taryba atkreipė dėmesį į dulkių ir dujų emisiją. 66–67–68 pakeitimai: Šie pakeitimai didžia dalimi atitinka nuostatas, kurias bendrojoje pozicijoje išdėstė Taryba: finansinės garantijos nustatymo tvarką nustato valstybės narės, Komisija šiuo tikslu nubrėžia technines gaires (22 straipsnio 1 dalies c punktas), be garantijos negali būti pradėta jokia atliekų kaupimo atliekų įrenginyje veikla (7 straipsnio 2 dalies d punktas). Formuluotė „finansinė garantija (pavyzdžiui, finansinio užstato forma, įskaitant pramonės finansuojamus savitarpio garantijų fondus) ar lygiavertės priemonės“ panaudota atsižvelgiant į valstybių narių teisinių sistemų įvairovę. 70 pakeitimas: Šiam pakeitimui pritarta nustačius sąlygą, kad taikomi Bendrijos teisės aktai dėl visuomenės galimybės susipažinti su aplinkos teisės aktais. 71–72 pakeitimai: Taryba pritaria pakeitimo esmei, kad būtų sudarytas uždarytų atliekų įrenginių, kurie kelia rimtą neigiamą poveikį aplinkai arba vidutiniu ar artimiausiu laikotarpiu gali kelti rimtą grėsmę žmonių sveikatai arba aplinkai, sąrašas. Rengdama naują pakeitimo redakciją Taryba stengėsi suderinti tikslą užtikrinti aukštą aplinkos apsaugos lygį su tikslu iki minimumo sumažinti biurokratizmą, atsirandantį dėl pareigos sudaryti tokį sąrašą. 76 pakeitimas: Pakeista III priedo pirmosios įtraukos formuluotė, darant nuorodą į „stambią avariją“; atitinkamo sąvokos apibrėžimo (3 straipsnio 16 dalis) formuluotę pasiūlė Europos Parlamentas.